Steinkjer videregående skole

**Steinkjer videregående skole** er en fylkeskommunal videregående skole på Guldbergaunet i Steinkjer kommune i Trøndelag. Skolen har om lag 1&nbsp;100 elever og 240 ansatte.

Skolen tilbyr både studieforberedende og yrkesfaglige utdanningsprogram: Studiespesialisering, idrettsfag, helse og oppvekstfag, restaurant- og matfag, service og samferdsel, bygg- og anleggsteknikk, teknologi- og industrifag, elektrofag,og kunst, design og arkitektur . Fra 2017 fikk skolen landslinjetilbud innen friidrett. I tillegg tilbys yrkesfag med toppidrett, særskilt tilrettelagt opplæring (STO),  Voksenopplæring og opplæring kriminalomsorgen.

Skolen benytter Steinkjerhallen og Guldbergaunet stadion i sin umiddelbare nærhet til idrettslige aktiviteter.

## Historie
### Steinkjer private landsgymnas
Steinkjer videregående skole ble grunnlagt høsten 1932 av Adolf Ribsskog, Steinkjers daværende ordfører, under navnet *Steinkjer private [[landsgymnas]]*. Åpningen av skolen fant sted på Sneppen, hvor det ble feiret med bevertning, sang, musikk og hele syv taler. Skolen hadde ved starten to klasser med til sammen 45 elever og tre lærere. Antallet elever økte hurtig, og allerede i skoleåret 1939/1940 hadde skolen syv klasser og totalt 180 elever.

Bystyresalene i de gamle kommunelokalene på Sneppen fungerte som klasserom i den første tida. Skolen manglet spesialrom og måtte derfor leie på folke-/realskolen. Grønlandsfareren Kristian Kristiansen var nabo til kommunelokalene og lånte ut stuen sin til lærerrom. Skolen fikk eget bygg i januar 1935, med Steinkjer kommune som byggherre.

Krigsårene fra 1940 til 1945 var en vanskelig tid for skolen, og fem lærere og åtte elever ble arrestert. Skolen ble stengt, og våren 1942 ble det derfor ikke avholdt noen eksamener.

### Steinkjer offentlige landsgymnas
I 1947 ble Steinkjer private landsgymnas offentlig, og skiftet derfor navn til *Steinkjer offentlige [[landsgymnas]]*. Høsten 1962 flyttet skolen til Guldbergaunet, med egne klasserom, spesialrom, administrasjonsfløy, lærerrom og idrettshall. Den dag i dag er skolen lokalisert på Gulbergaunet.

### Inntrøndelag yrkesskole
Inntrøndelag yrkesskole ble bygget i 1947/48 i Kvamsenget på Egge. 20. mars 1948 kunne 23 elever flytte inn på skolens internat. Byggeprosjektet ved yrkesskolen vekket nasjonal oppsikt: flere landsdekkende aviser hadde oppslag om elevene på Egge som bygget sin egen skole. Internatets pris for kost og losji var 110 kroner i måneden, og elever som bodde hjemme kunne kjøpe lunsj og middag på skolen. I 1952 overtok Nord-Trøndelag fylke driften av Inntrøndelag yrkesskole og skolen ble interkommunal med 16 kommuner som eiere. Det er også da den mannsdominerte skolen fikk sin første kvinnelige elev på et halvårig kurs i jern og metall kombinert med kurs i bil og mekanikk. På 70-tallet fikk skolen sin første rene jenteklasse i kjole-og draktsøm. Da ble også den første kvinnelige læreren tilsatt ved avdeling Egge. Mellom 1960 og 1970 økte søkningen til yrkesskolen enormt: størst søkning var det til linjen for jern og metall. I regi av Statens teknologiske institutt startet det første kurset i såkalte arbeidsstudier. Skolen fikk en elevkonsulent og det ble opprettet en egen klasse for psykisk utviklingshemmede og andre funksjonshemmede.

Steinkjer tekniske fagskole ble etablert i 1968. Dette tilbudet ble senere til  Trøndelag høyere yrkesfagskole Steinkjer (THYF) som delte lokaler med Steinkjer videregående skole fram til 2024 da tilbudet ble samlokalisert til Stjørdal. 

I løpet av årene vokste skolen seg stadig større: etter 25 års drift var bruksarealet på 7.100 kvadratmeter.  Skolen fikk et nytt kroppsøvings- og velferdsbygg og to nye verkstedshaller for byggfagslinjen. 
 
### Steinkjer gymnas
12. august 1964 kom en ny skolelov som førte til avvikling av den fireårige landsgymnasordningen Steinkjer offentlige landsgymnas hadde vært en del av. Treårig gymnas ble standard, og Nord-Trøndelag fylke overtok som eier av skolen. Steinkjer videregående skole byttet navn til *Steinkjer [[gymnas]]*.

Yrkesskolen beholdt navnet inntil videre og fikk en studieretning for idrettsfag, en landbruksmekanikerlinje, et grunnkurs i trelastfag og et videregående kurs for reparasjon av tyngre kjøretøy. Elektrolinjen var først ut med å starte elevbedrift i samarbeid med firmaet Elektro Nord i Steinkjer.

### Steinkjer og Egge videregående skoler
I 1974 kom det enda en ny skolelov, som krevde at ordet gymnas ikke skulle brukes. Steinkjer offentlige landsgymnas byttet navn til Steinkjer videregående skole og Inntrøndelag Yrkesskole ble kalt Egge videregående skole.  I år 2000 startet startet avdeling Egge med en ny linje: medier og kommunikasjon og skolen bygget et nytt auditorium. Etterhvert fikk alle elever tilgang til PC/Apple Macintosh. Steinkjer videregående skole hadde dette studieprogrammet fram til 2023. 

På tidlig 2000-tall var realfag et satsingsområde på Steinkjer videregående skole. Skolen fikk realfagsrom (for fysikk, kjemi, biologi og naturfag) og det ble arrangert ekskursjoner til SINTEF havbruk, MARINTEK, Vitenskapsmuseet, Forskningsdagene og lignende. Steinkjer videregående skole mottok i 2004 NHOs realfagspris for sin satsing.

I 2008 ble Steinkjer videregående skole slått sammen med Egge videregående skole til den nye Steinkjer videregående skole. Høsten 2012 ble hele skolen samlet i renoverte og sterkt utvidede lokaler på Guldbergaunet.

## Rektorer

* Lars Hovland (1972 til 1984)
* Knut Skogan (fra 1. august 1984 til 31. juli 1997)
* Arvid Vada (fra 1. august 1997 til 31. juli 2000)
* Eva Midsem Olsen (fra 1. august 2000 til 31. juli 2007)
* Vegard Iversen (fra 1. august 2007 til 31. september 2012) 
* Harald Morten Steen (fra 1. oktober 2012)
* Bente Svenning (fra 2014 til 2022) 
* Liv Karin Olsen Flak (fra 2023)

## Kjente elever
* Henry Welde (1914–1991), gravør i Norges Bank
* Per Aunet (1940–), høgskolelektor og stortingsrepresentant
* Gudleiv Forr (1940-), journalist, historiker og sakprosaforfatter.
* Per Egil Hegge (1940–), journalist, redaktør i Aftenposten og A-Magasinet
* Hans-Magnus Ystgaard (1941–), historiker, forfatter, dramatiker, skrev bl.a. *[[Purpur og gull]]*
* Asbjørn Mathisen (1942–), statssekretær i UD/bistandssaker 1992–1996, rådmann i Steinkjer, adm.dir. i Statsskog 
* Karin Gundersen (1944–), professor i fransk litteratur
* Bård Jørgen Elden (1968–), kombinertløper
* Ole Erik Almlid (1969-), journalist, administrerende direktør NHO
* Trond Einar Elden (1970–), kombinertløper
*Øyvind Brandtzæg (1971–), skuespiller 
* Petter Christian Singsaas (1972–), fotballspiller
* Bjørn Arild Gram (1972–), statssekretær (Sp) i Finansdepartementet 2005–2007, ordfører i Steinkjer 2007–2020, statsråd 2021-2025
* Lars Eric Sæther (1979–), friidrettsutøver
* Anders Bardal (1982–), skihopper
* Petter Northug (1986–), skiløper
* Marte Elden (1986.), skiløper
* Rune Ertsås (1987–), fotballspiller
* Brede Moe (1991-), fotballspiller
* Victor Sotberg (1991-), programleder NRK og youtuber
* Vebjørn Gorseth (1994-), Stortingspolitiker (AP)
* Kyle Alessandro (2006-), låtskriver, sanger og danser, vinner av Melodi Grand Prix 2025

## Kjente pedagoger
* Lars Eric Sæther, friidrettsutøver. Lektor i realfag.
* Henrik Sandstad, maratonløper. Lektor i idrettsfag
* Ivar Selnæs, tidligere fotballspiller, trener. Lektor i idrettsfag.
* Hallstein Bøgseth, tidligere kombinertløper. Underviste tidligere i idrettsfag.
* Tor Brevik, tidligere fotballspiller. Underviste tidligere i idrettsfag

## Referanser


## Eksterne lenker
* Steinkjer videregående skole